FI Euroopan unionin virallinen lehti C 363/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2013/C 363/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”NOISETTE DE CERVIONE — NUCIOLA DI CERVIONI”

EY-N:o: FR-PGI-0005-01083-14.01.2013

SMM ( X ) SAN ( )

1. Nimi

”Noisette de Cervione — Nuciola di Cervioni”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotetyyppi

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Noisette de Cervione — Nuciola di Cervioni -hasselpähkinä on peräisin Corylus avellana -sukuun kuuluvasta Fertile de Coutard -lajikkeesta.

3.2.1 Kuori

Pähkinää ympäröivä suojus on lihaisa, vähän pidempi kuin varsinainen hedelmä ja hieman uurteinen. Se on pyöreähkö, jossain määrin hammaslaitainen ja kypsänä selvästi avautunut.

Noisette de Cervione — Nuciola di Cervioni -hasselpähkinä on litteän sydämen muotoinen. Se on pallomainen, sivuiltaan hieman kokoon puristunut.

Koko on 18–22 mm.

Kuori on melko paksu, pehmeä ja sileä. Pinnassa on juovia, jotka hädin tuskin pystyy kosketettaessa tuntemaan. Kärjen pinnalla on pehmeää nukkaa.

Noisette de Cervione — Nuciola di Cervioni -hasselpähkinä ei ole pinnaltaan yhtenäinen. Siinä on tummia ja vaaleita juovia, jotka kulkevat kehdosta kohti kärkeä. Kehdon tummat värit vaalenevat kärkeä kohti sitä mukaa kun pinta muuttuu nukkaiseksi.

Väri: kellanruskea, tupakanruskea, hunaja, punaisenruskea ja harmaankeltainen. Nukkainen kärki on paljon vaaleampi, lähes beigen värinen.

3.2.2 Pähkinänsydän

Pähkinänsydän on melko selvästi sydämen muotoinen, mikä eroaa muista lajikkeista. Väriltään pähkinänsydän on tasaisen tumma, ruskean ja mahonginpunaisen väliltä. Siinä ei ole juovia.

Malto on kiinteä ja väriltään murretusta valkoisesta vaaleaan norsunluun sävyyn.

Pähkinänsydämen tunnuspiirteitä ovat suhteellisen pieni paino ja siitä johtuva maku ja mehevyys. Ne erottavat Noisette de Cervione — Nuciola di Cervioni -hasselpähkinän muista pähkinöistä – myös samaan lajikkeeseen kuuluvista mutta maantieteellisen alueen ulkopuolella tuotetuista. Maku on puhdas ja selkeä, ei härskiintynyt, kitkerä eikä hapan. Maku on hieman metsäinen mutta ei missään tapauksessa kosteaa aluskasvillisuutta eikä hometta muistuttava. Pähkinänsydän on makea, ja maku muistuttaa voimakasaromista raakasokeria. Siinä voi tuntua mansikkapuun hedelmän ja jauhon vivahteita. Kuivissa pähkinänsydämissä on voimakas paahdetun maku.

Rakenne ei kuitenkaan ole jauhomainen eikä vetinen. Se on pikemminkin öljymäinen. Öljyn, rasvan ja voin maku on selvästi havaittavissa.

Noisette de Cervione — Nuciola di Cervioni -hasselpähkinää myydään kuorellisena ja kuorittuna.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden (istutuksen, viljelyn, korjuun, kuivaamisen, varastoinnin, kokolajittelun, hyväksynnän, rikkomisen ja lajittelun) on tapahduttava maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Kuorellinen Noisette de Cervione — Nuciola di Cervioni -hasselpähkinä: kaikki suljetut pakkaukset ovat sallittuja.

Pähkinänsydämet: kaikki suljettavissa olevat elintarvikkeiden pakkausmateriaalit ovat sallittuja. Tuotetta ei saa myydä verkkoon pakattuna.

Noisette de Cervione — Nuciola di Cervioni -hasselpähkinät pakataan enintään 25 kilogramman säkkeihin.

Pähkinänsydämet on pakattava kyseisellä maantieteellisellä alueella.

Kuivaaminen tapahtuu luonnollisesti: käsittelyasemalle vastaanotettujen pähkinöiden kosteuspitoisuus on korkeintaan 20 prosenttia kyseisellä maantieteellisellä alueella vallitsevien erityisten ilmasto-olosuhteiden ansiosta (haihtuminen, tuulen vaikutus jne.). Kuivausvaiheessa Noisette de Cervione — Nuciola di Cervioni -hasselpähkinät varastoidaan kuorellisina laatikoihin, kehikkoihin tai säiliöihin ja sijoitetaan katettuun ja tuuletettuun tilaan odottamaan rikkomista. Säilytysolosuhteet ovat sellaiset, että kosteus ei pääse kohoamaan varastoinnin aikana.

Jos pähkinänsydämet kuljetettaisiin kyseisen maantieteellisen alueen ulkopuolelle, niiden kosteuspitoisuus saattaisi nousta.

Jos pähkinät rikotaan, se tehdään mekaanisesti, tapauskohtaisesti ja vain pieninä erinä. Tässä vaiheessa kuori ei ole enää pähkinänsydänten suojana, joten ne hapettuvat erittäin herkästi. Hapettumisen estämiseksi ja mahdollisimman hyvän laadun varmistamiseksi pähkinänsydämet lajitellaan ja pakataan heti rikkomisvaiheen jälkeen. Lajittelu- ja pakkausvaiheet kuuluvat erottamattomasti yhteen, ja ne on ehdottomasti suoritettava kyseisellä maantieteellisellä alueella.

3.7 Merkintöjä koskevat erityiset säännöt

Merkinnöissä ilmoitetaan

— tuotteen nimi ”Noisette de Cervione — Nuciola di Cervioni”,

— Euroopan unionin SMM-tunnus.

4. Maantieteellisen alueen tarkka rajaus

Maantieteellisen alueen määrittelyperusteina ovat niiden vyöhykkeiden ominaispiirteet, joilla pähkinäpensasta on viljelty, sekä viljelyn kehittymistä suosivat olosuhteet: suuri sadanta, vähäinen kokonaishaihdunta, maaperän hyvä vesitalous (hyvä vedensaanti kesällä ja pysyminen kuivana talvella) ja 0–700 metrin korkeus.

Maantieteellinen alue sijoittuu Haute-Corsen lääniin ja kattaa seuraavat kunnat:

Aghione, Aléria, Antisanti, Borgo, Campana, Campile, Canale-di-Verde, Carcheto-Brustico, Carpineto, Casabianca, Casalta, Casevecchie, Castellare-di-Casinca, Cervione, Chiatra, Croce, Felce, Ficaja, Ghisonaccia, Giocatojo, Giuncaggio, Linguizzetta, Loreto-di-Casinca, Lucciana, Matra, Moïta, Monaccia-d’Orezza, Monte, Nocario, Novale, Olmo, Ortale, Pancheraccia, Parata, Penta-di-Casinca, Perelli, Pero-Casevecchie, Piano, Piazzali, Piazzole, Piedicroce, Piedipartino, Pie-d’Orezza, Pietra-di-Verde, Pietroso, Poggio-Maraniccio, Poggio-Mezzana, Polveroso, Porri, La Porta, Prunelli-di-Fiumorbo, Pruno, Rapaggio, San-Damiano, San-Gavino-d’Ampugnani, San-Giovanni-di-Moriani, San-Giuliano, San-Nicolao, Santa-Lucia-di-Moriani, Santa-Maria-Poggio, Sant’Andréa-di-Cotone, Santa-Reparata-di-Moriani, Scata, Silvareccio, Sorbo-Ocagnano, Taglio-Isolaccio, Talasani, Tallone, Tox, Valle-d’Alesani, Valle-di-Campoloro, Valle-d’Orezza, Velone-Orneto, Venzolasca, Verdèse, Vescovato ja Vezzani.

5. Yhteys maantieteelliseen alueeseen

5.1 Maantieteellisen alueen erityisyys

5.1.1 Luonnonoloihin liittyvät tekijät

Maantieteelliseen alueeseen kuuluu laaksonpohjia, joiden maa-aines on saviliusketta ja savilietepitoisuus korkea. Ne kulkevat keskiylängöltä (alle 700 m) Korsikan saaren idänpuoleiseen rantaan. Auringonvalo ja vesiolosuhteet luovat suotuisat edellytykset pähkinäpensaiden kasvulle. Koillinen sijainti tarkoittaa lisäksi, että talvella lämpötilat ovat suhteellisen alhaisia ja vuotuiset sademäärät suuria.

Välimeren rannalla sijaitsevalla maantieteellisellä alueella puhaltaa kautta vuoden kevyt koillis-/kaakkoistuuli (keskimäärin 2 m/s), joka edistää pähkinöiden kuivamista luonnollisesti, kun huomioon otetaan myös kesäisin todettu suuri haihtuminen (2,5–4,5 mm/vrk).

Korsikassa ei saariaseman ansiosta esiinny pähkinäkärsäkästä, joka on pähkinäpensaiden suurin tuhooja. Toisin kuin kaikilla muilla tuotantoalueilla, kyseisen maantieteellisen alueen pähkinäpensasviljelmillä ei tehdä kasvinsuojelukäsittelyjä – paitsi tilanteissa, joissa on kyse kasvien terveyteen vaikuttavista ongelmista.

5.1.2 Inhimilliset tekijät

Korsikan vanha viljelykulttuuri

Pähkinäpensaiden viljelyä on harjoitettu Välimeren alueella jo antiikin ajoista. Siitä ovat kirjoittaneet antiikin Rooman kirjailijat, kuten Cato vanhempi (234–149). Hänen teoksessaan ”Liber de agri cultura” kuvaillaan useita lajikkeita ja annetaan viljelyohjeita.

Viime vuosisadan alussa pähkinäpensaiden viljely eli Korsikasa kukoistuskauttaan. Vuoden 1905 poikkeuksellisen pakkaskauden myötä korsikalaiset sukaattisitruunapuuviljelmät harvenivat, ja niiden tilalle tuli pähkinäpensasviljelmiä.

Elintarviketeollisuus kehittyi isoin harppauksin ensimmäisen ja toisen maailmansodan välillä. Hasselpähkinöiden viljely yleistyi Korsikassa, ja pähkinöiden tuotannosta tuli merkittävä lisätulojen lähde.

Erityinen taitotieto

Nykyisille korsikalaisille pähkinäpensasviljelmille on istutettu valtaosin Fertile de Coutard -lajiketta, ja niitä leimaavat seuraavat ominaispiirteet:

— Istutustiheys on harva. Vanhat viljelmät ovat useimmiten harvaan istutettuja, ja uusilla viljelmillä enimmäistiheys on 400 kasvia hehtaaria kohti. Rivistöjen sisäinen ja niiden välinen etäisyys on vähintään viisi metriä.

— Viljelylohkot ovat pieniä (keskimäärin yksi hehtaari).

— Pähkinäpensaita viljellään ryhminä, mikä mahdollistaa varsiston uusimisen. Kyseisessä viljelymuodossa vanhat tai kuihtuvat pensaat poistetaan järjestelmällisesti, mikä estää osaltaan tautien ilmaantumista ja antaa uusille versoille mahdollisuuden kehittyä.

— Rikkakasvit hävitetään mekaanisesti.

— Lannoitukseen käytetään yksinomaan eloperäisiä lannoitteita ja maanparannusaineita.

— Rikkakasvien torjunta-aineiden käyttö on kielletty.

— Viljelmillä ei käytetä ennalta ehkäiseviä kasvinsuojelukäsittelyjä.

5.2 Tuotteen erityisyys

Noisette de Cervione — Nuciola di Cervioni -hasselpähkinöiden tärkeimmät ominaispiirteet ovat seuraavat:

— Pähkinänsydän on pienempi kuin muissa saman lajikkeen hedelmissä, joita tuotetaan maantieteellisen alueen ulkopuolella.

— Pähkinänsydän on painoltaan melko kevyt. Noisette de Cervione — Nuciola di Cervioni -hasselpähkinän sydämen paino on vain harvoin yli 30 prosenttia kokonaisen hedelmän painosta, kun taas CTIFL-keskuksen (Centre technique interprofessionnel des fruits et légumes) havaintojen mukaan maantieteellisen alueen ulkopuolella tuotettujen saman lajikkeen hasselpähkinöiden paino on 39–44 prosenttia kokonaisen hedelmän painosta.

— Tämän paino-ominaisuuden myötä syntyy makujen yhdistelmä, joka erottaa tuotteen muista hasselpähkinöistä.

— Pähkinänsydämen melko selvä sydämen muoto erottaa sen muista lajikkeista.

— Pähkinänsydän on väriltään tasaisen tumma, ruskean ja mahonginpunaisen väliltä, ja juovaton.

— Malto on kiinteä ja väriltään murretusta valkoisesta vaaleaan norsunluun sävyyn.

Noisette de Cervione — Nuciola di Cervioni -hasselpähkinä on tunnetusti hyvässä maineessa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Noisette de Cervione — Nuciola di Cervioni -hasselpähkinän tapauksessa syy-seuraussuhde perustuu laatuun ja maineeseen.

Cervionen alueen perinteinen pähkinäpensaskanta edustaa yksinomaan Fertile de Coutard -lajiketta. Alue tarjoaa tälle lajikkeelle erinomaiset luonnonolosuhteet ja viljelyedellytykset.

Auringonvalon ja vesiolosuhteiden ansiosta kyseisellä maantieteellisellä alueella pystytään estämään liiallinen haihtuminen, joka on erittäin haitallista pähkinäpensaiden kasvukaudella. Talvella lämpötilat ovat tarpeeksi alhaiset riittävän lepotilan takaamiseen, ja sademäärät ovat ihanteelliset pähkinäpensaan viljelylle. Nämä olosuhteet estävät sieni- ja bakteerikasvua ja vähentävät myös hasselpähkinöiden aistinvaraisen laadun heikkenemistä.

Haihtuminen, joka on huipussaan korjuuvaiheessa, ja merituuli edesauttavat merkittävästi Noisette de Cervione — Nuciola di Cervioni -hasselpähkinöiden kuivumista luonnollisissa olosuhteissa.

Erityisen viljelykäytännön (harvan istutustiheyden, pienten viljelylohkojen, ryhminä tapahtuvan viljelyn ja rikkakasvien mekaanisen hävittämisen) ansiosta on lisäksi mahdollista hyödyntää suotuisia luonnonolosuhteita ilman että maaperä köyhtyisi.

Koska kemiallisia lannoitteita ei käytetä, voidaan välttää liikatuotto, jolloin pähkinät saattaisivat olla mauttomia, ja vähentää tautien esiintymistä.

Ryhmänä tapahtuva viljely, jossa pensaiden tuottaminen asetetaan etusijalle pähkinöiden tuottamiseen nähden, rajoittaa tuottoa ja auttaa tuottamaan pienikokoisia pähkinöitä. Noisette de Cervione — Nuciola di Cervioni -hasselpähkinän sydämelle onkin ominaista suhteellisen pieni paino ja selvä sydämen muoto sekä makujen yhdistelmä, joka erottaa sen muista hasselpähkinöistä. Koska viljelmillä käytetään ainoastaan eloperäisiä maanparannusaineita, joista vapautuu vain vähän typpeä, on mahdollista rajoittaa tuottoa ja tuottaa voimakkaanmakuisia pieniä pähkinänsydämiä.

Noisette de Cervione — Nuciola di Cervioni -hasselpähkinä on laadultaan erittäin hyvässä maineessa terveen, luonnollisen ja ympäristöystävällisen tuotantotapansa sekä hienon makunsa ansiosta.

Noisette de Cervione — Nuciola di Cervioni -hasselpähkinän laatu ja tuotantomäärät johtivat todelliseen kaupalliseen menestykseen 1960- ja 1970-luvulla, ja tuotetta myytiin kansainvälisesti. Tuotteen maine tunnetaan hyvin myös saarelaisten keskuudessa: kaikkialla Korsikassa on hasselpähkinöistä puhuttaessa tapana tuoda esiin Cervionen alueen hasselpähkinä (Noisette de Cervione — Nuciola di Cervioni). Alueella vakiintuneessa kielessä on tapana käyttää sanaa ”nuciola” Cervionen hasselpähkinän vastineena, kun taas näiden alueiden nykyisessä kielessä käytetään ilmausta ”nucellula”.

On myös mainittava, että Cervionen kylässä on jo kymmenenä vuotena järjestetty pähkinäaiheinen vuotuinen maatalous- ja maaseutunäyttely ”A fiera di a nuciola” elokuun toiseksi viimeisellä viikolla. Tapahtuma vetää paljon yleisöä, ja näytteilleasettajat esittelevät kyseistä tuotetta kuorellisena ja jalostettuna niin paikalliselle väelle kuin matkailijoillekin.

Eritelmän julkaisutiedot

(asetuksen (EY) N:o 510/2006 (3) 5 artiklan 7 kohta)

http://www.inao.gouv.fr/fichier/CDCIGPNoisettedeCervione-NucioladiCervioniV1.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.